ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1824/98

υποβολή: Gary Titley (PSE) προς την Επιτροπή

(5 Ιουνίου 1998)

Θέμα: Άρθρο 102

Φρονεί η Επιτροπή ότι οι εξουσίες που της παρέχει το άρθρο 102 της Συνθήκης ΕΕ είναι σημαντικές και, εάν ναι, υπό ποίες συνθήκες θα εξέταζε η Επιτροπή το ενδεχόμενο να τις ασκήσει; Εάν όχι, δέχεται η Επιτροπή ότι το άρθρο 102 έχει περιπέσει σε αχρηστία και είναι άνευ αποτελέσματος;

Εάν η Επιτροπή φρονεί ότι το άρθρο 102 εξακολουθεί να έχει αποτέλεσμα, θα εξέταζε η Επιτροπή το ενδεχόμενο να ασκήσει αυτές τις εξουσίες εάν βουλευτής του Ευρωπαϊκού Κοινοβουλίου επρόκειτο να θέσει υπόψη της παραδείγματα μέτρων που έχουν ληφθεί από κράτη μέλη και έχουν προκαλέσει στρεβλώσεις στο διασυνοριακό εμπόριο;

Απάντηση του κ. Monti εξ ονόματος της Επιτροπής

(29 Ιουλίου 1998)

Η Επιτροπή εκτιμά ότι το άρθρο 102 εξακολουθεί να εφαρμόζεται και ότι, αν συνέτρεχε λόγος, θα ασκούσε τις εξουσίες που το εν λόγω άρθρο της παρέχει. Ως εκ τούτου, καλεί το Αξιότιμο Μέλος του Κοινοβουλίου να της αναφέρει συγκεκριμένα παραδείγματα εθνικών μέτρων που δύνανται να προκαλέσουν στρεβλώσεις στον ανταγωνισμό.

Το Αξιότιμο Μέλος του Κοινοβουλίου γνωρίζει ότι σε περίπτωση που ένα κράτος μέλος δεν συμμορφωθεί με την σύσταση που του απευθύνει η Επιτροπή, δυνάμει του άρθρου 102, σχετικά με το μέτρο που προτίθεται να υιοθετήσει (και η στρέβλωση του ανταγωνισμού που προκαλεί το εν λόγω μέτρο δεν έχει επιπτώσεις μόνο στο ενδιαφερόμενο κράτος μέλος), η Επιτροπή δύναται να προτείνει στο Συμβούλιο, βάσει του άρθρου 101 της συνθήκης ΕΚ, τη θέσπιση διατάξεων για την εξάλειψη της εν λόγω στρέβλωσης. Το άρθρο 101 προβλέπει, επίσης, ότι το Συμβούλιο αποφασίζει με ειδική πλειοψηφία (σε αντίθεση με τη διαδικασία που προβλέπεται στο άρθρο 100).
ΓΡΑΠΤΗ ΕΡΩΤΗΣΗ P-1856/98

υποβολή: W.G. van Velzen (PPE) προς την Επιτροπή

(5 Ιουνίου 1998)

Θέμα: Δημοπρασία συχνοτήτων στην κινητή τηλεφωνία

Στις 19 Μαΐου 1998 ο γενικός διευθυντής ταχυδρομείων και τηλεπικοινωνιών του υπουργείου Μεταφορών και Διαχείρισης των Υδάτων στην Ολλανδία δήλωσε σε συνέντευξη με την "Financieel Dagblad" ότι η ολλανδική κυβέρνηση, την επόμενη διετία, πρόκειται να δημοπρατήσει συχνότητες γιά το UMTS. Ο μηχανισμός της δημοπρασίας έχει πλεονεκτήματα και μεονεκτήματα.Η δημοπρασία αποτελεί κατάλληλο μέσο γιά την κατανομή αγαθών που σπανίζουν και αποφέρει πολλά χρήματα γιά το κράτος. Μεταξύ των μειονεκτημάτων είναι η μείωση της επενδυτικής ικανότητας και της νεωτεριστικής ισχύος των επιχειρήσεων, και μάλιστα σε μία αγορά που αναπτύσσεται με δυσκολίες και όπου ο ανταγωνισμός είναι ιδιαίτερα σφοδρός, όπως η αγορά των τηλεπικοινωνιών.

1. Εχει η Επιτροπή λάβει γνώση των προθέσεων της ολλανδικής κυβέρνησης γιά τη δημοπράτηση συχνοτήτων γιά το UMTS, την προσεχή διετία;

2. Ειναι διατεθειμένη η Επιτροπή να προβεί σε μελέτη σχετικά με τα πλεονεκτήματα και μειονεκτήματα της δημοπρασίας ως μέσου κατανομής αγαθών που σπανίζουν, και να γνωστοποιήσει τα πορίσματά της πριν τα κράτη μέλη αρχίσουν τη διαδικασία δημοπράτησης συχνοτήτων γιά το UMTS;

Απάντηση του κ. Bangemann εξ ονόματος της Επιτροπής

(8 Ιουλίου 1998)

Σε πλήθος μελετών που εκπονήθηκαν από πανεπιστημιακές ομάδες και συμβούλους για λογαριασμό μεμονωμένων διοικήσεων και εταιρειών έχει θιγεί το ζήτημα των δημοπρασιών στον τηλεπικοινωνιακό τομέα ως μέσου κατανομής πόρων που σπανίζουν. Η Επιτροπή τη στιγμή αυτή εξετάζει προσεκτικά κατά πόσο οι υπάρχουσες μελέτες προσφέρουν όλες τις αναγκαίες πληροφορίες. Υπό το φως της ανωτέρω ανάλυσης θα κριθεί εάν υπάρχει ανάγκη για εκπόνηση περαιτέρω μελέτης στο πεδίο αυτό.

Η χρήση δημοπρασιών θα είναι το θέμα επικείμενης ανακοίνωσης της Επιτροπής προς το Κοινοβούλιο και το Συμβούλιο σχετικά με πολιτική για το φάσμα συχνοτήτων, προς δημοσίευση κατά το δεύτερο εξάμηνο του 1998. Την ανακοίνωση θα ακολουθήσει περίοδος δημόσιων διαβουλεύσεων, κατά την οποία τα ενδιαφερόμενα μέρη θα μπορούν να εκφράσουν τις απόψεις τους επί του επίμαχου ζητήματος, συμπεριλαμβανομένης της χρήσης δημοπρασιών. Ως προς τούτο θα εκτιμηθεί ειδικότερα το ζήτημα της έκτασης στην οποία τα συγκεντρούμενα έσοδα από τις δημοπρασίες χρησιμοποιούνται για να συμβάλουν στην αποδοτική χρήση ραδιοσυχνοτήτων και στην υποβοήθηση της ανάπτυξης καινοτόμων υπηρεσιών και ανταγωνισμού.
ΓΡΑΠΤΗ ΕΡΩΤΗΣΗ E-1596/98

υποβολή: Allan Macartney (ARE) προς την Επιτροπή

(25 Μαΐου 1998)

Θέμα: Προστασία της φυλής Karen

Έχει προβεί η Επιτροπή σε εξωτερικά διαβήματα για την προστασία των προσφύγων της φυλής Karen που έχουν καταφύγει στην Ταϊλάνδη;

Θεωρεί πιθανή η Επιτροπή κάποια παρέμβαση εκ μέρους της Κοινότητας, και ειδικότερα του ECHO, προκειμένου να αποτραπεί η παραβίαση των ανθρωπίνων δικαιωμάτων των μελών της φυλής αυτής από ένοπλες ομάδες που εισβάλλουν από τη Βιρμανία;

Απάντηση του κ. Marín εξ ονόματος της Επιτροπής

(22 Ιουνίου 1998)

Η Επιτροπή κάλεσε κατέπανάληψη την κυβέρνηση της Ταϊλάνδης και το εθνικό συμβούλιο ασφαλείας να εξασφαλίσουν την προστασία των 110.000 προσφύγων που ζουν σε στρατόπεδα κατά μήκος των συνόρων μεταξύ Βιρμανίας και Ταϊλάνδης, δεδομένου ότι οι μόνες αρμόδιες αρχές για την ασφάλεια των συνόρων της χώρας και της προστασίας των προσφύγων που διαφεύγουν στο ταϊλανδικό έδαφος για την αποφυγή επιθέσεων από τις ομάδες ανταρτών που διασχίζουν τα σύνορα είναι οι ένοπλες δυνάμεις της Ταϊλάνδης.

Η Ύπατη Αρμοστεία των Ηνωμένων Εθνών για τους πρόσφυγες (UNHCR) η οποία είναι εξουσιοδοτημένη για τη γενική προστασία των προσφύγων και των δικαιωμάτων του ανθρώπου, χωρίς στρατιωτικές αρμοδιότητες, δεν έχει λάβει ακόμα μόνιμη εντολή για δράση στα σύνορα αλλά θα έχει σύντομα το δικαίωμα μόνιμης αντιπροσώπευσής της στις εν λόγω μεθοριακές περιοχές. Ωστόσο, η εξουσιοδότηση της Ύπατης Αρμοστείας για την προστασία δεν περιλαμβάνει στρατιωτική προστασία κατά των επιθέσεων των ανταρτών που διασχίζουν τα σύνορα. Στο θέμα αυτό αρμόδιες είναι οι ένοπλες δυνάμεις της Ταϊλάνδης.

Η Επιτροπή δεν προβλέπει συνεπώς κοινοτική παρέμβαση με τον τρόπο που αναφέρει το Αξιότιμο Μέλος.
ΓΡΑΠΤΗ ΕΡΩΤΗΣΗ E-1633/98

υποβολή: Amedeo Amadeo (NI) προς την Επιτροπή

(29 Μαΐου 1998)

Θέμα: Πλοία που χρησιμοποιούν κοινοτικούς λιμένες

Λαμβάνοντας υπόψη την "πρόταση οδηγίας του Συμβουλίου που τροποποιεί την οδηγία 95/21/ΕΚ του Συμβουλίου για την επιβολή, σχετικά με την ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες εργασίας επί των πλοίων (έλεγχος του κράτους του λιμένα)" (έγγρ. COM(97)416 τελ. - 97/0215 SYN)(1).

Επιβεβαιώνοντας την υποστήριξή μας στον Κώδικα ISM, ο οποίος αποτελεί σημαντικό μηχανισμό για τη βελτίωση των προδιαγραφών της ασφάλειας της ναυτιλίας σε παγκόσμιο επίπεδο και συμφωνώντας με την πρόταση της Επιτροπής να καταστεί αναγκαστική η ακινητοποίηση ενός πλοίου εφόσον δεν διαθέτει αναγνωρισμένο πιστοποιητικό συμβατότητας και διαχείρισης της ασφάλειας, ζητούμε από την Επιτροπή να εφαρμόζονται οι διατάξεις ελέγχου του κράτους διέλευσης κατά τρόπον ομοιόμορφο σε όλην την κοινοτική επικράτεια, ούτως ώστε οι ιδιοκτήτες να μην μπορούν να στέλνουν τα πλοία, τα οποία δεν θα τηρούν τις προδιαγραφές, σε λιμάνια όπου το καθεστώς ελέγχου εφαρμόζεται, ενδεχομένως, κατά τρόπον λιγότερο αυστηρό.

Απάντηση του κ. Kinnock εξ ονόματος της Επιτροπής

(23 Ιουνίου 1998)

Η ανάγκη να εξασφαλίζεται η διενέργεια επιθεωρήσεων από το κράτος του λιμένα με συνεπές επίπεδο ακεραιότητας αποτελεί θεμελιώδη αρχή ολοκλήρου του συστήματος ελέγχου του κράτους του λιμένα. Η θέση σε ισχύ των νέων διατάξεων, συμπεριλαμβανομένης της υποχρεωτικής ακινητοποίησης εκείνων των πλοίων που δεν πληρούν τις απαιτήσεις του κώδικα της μεθόδου διεθνών προτύπων (ISM), απαιτεί ακόμη μεγαλύτερη προσπάθεια προκειμένου να επιτευχθεί υψηλότερο επίπεδο εναρμόνισης σε ολόκληρη της Κοινότητα.

Η Επιτροπή έχει επίγνωση ότι η έλλειψη εναρμόνισης μεταξύ των καθεστώτων ελέγχου του κράτους του λιμένα των κρατών μελών μπορεί να οδηγήσει σε στρεβλώσεις ανταγωνισμού μεταξύ των λιμένων και να έχει καταστροφικές επιπτώσεις στην ασφάλεια. Για τον λόγο αυτόν, η Επιτροπή παρακολουθεί εκ του σύνεγγυς τις επιδόσεις των κρατών μελών στο πεδίο αυτό. Περαιτέρω, δεδομένου ότι η κατάλληλη και ομοιόμορφη επιμόρφωση όλων των επιθεωρητών στην Κοινότητα αποτελεί προϋπόθεση για την εναρμονισμένη εφαρμογή του ελέγχου του κράτους του λιμένα σε ολόκληρη την Κοινότητα, η Επιτροπή χρηματοδοτεί την επιμόρφωση αυτή επί μονίμου βάσεως. Θα λάβει χώρα σειρά επιμορφωτικών μαθημάτων ad hoc, για επιθεωρητές ελέγχου του κράτους του λιμένα, επί του κώδικα ISM κατά τα τέλη Μαΐου 1998, εν όψει της έναρξης ισχύος, από την 1 Δεκεμβρίου 1998, των τελευταίων τροποποιήσεων της οδηγίας 98/25/ΕΚ του Συμβουλίου της 27ης Απριλίου 1998 για την τροποποίηση της οδηγίας 95/21/ΕΚ για την επιβολή, σχετικά με τη ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτους του λιμένα)(2).

(1) ΕΕ C 264 της 30.8.1997, σελ. 33.

(2) ΕΕ L 133 της 7.5.1998.
ΓΡΑΠΤΗ ΕΡΩΤΗΣΗ αρ θ. 1637/98 του Amedeo AMADEO προς την Επ τροπή. Κινητές και ασύρματες επικοινωνίες



Επίσημη Εφημερίδα αριθ. C 050 της 22/02/1999 σ. 0060



ΓΡΑΠΤΗ ΕΡΩΤΗΣΗ E-1637/98 υποβολή: Amedeo Amadeo (NI) προς την Επιτροπή (29 Μαΐου 1998) Θέμα: Κινητές και ασύρματες επικοινωνίες Σε σχέση με την "α) Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών για την περαιτέρω ανάπτυξη των κινητών και ασυρμάτων επικοινωνιών στην Ευρώπη - προκλήσεις και επιλογές για την Ευρωπαϊκή Ένωση" (έγγρ. COM(97)217 τελ.) και β) "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών: στρατηγική για κατευθύνσεις της πολιτικής όσον αφορά την περαιτέρω ανάπτυξη των κινητών και ασυρμάτων επικοινωνιών (UMTS) - τα αποτελέσματα της δημόσιας ακρόασης και τις προτάσεις για τη δημιουργία ευνοϊκού κλίματος" (έγγρ. COM(97)217 τελ. και έγγρ. COM(97)513 τελ.). Σε σχέση με τις προδιαγραφές: η συνεργασία μεταξύ Επιτροπής και κρατών μελών, καθώς και με τις ενδιαφερόμενες οργανώσεις σε κοινοτικό και διεθνές επίπεδο, πρέπει επίσης να εγγυάται ότι σε επίπεδο Ευρωπαϊκής Ένωσης υιοθετείται μια και μοναδική στρατηγική όσον αφορά τις UMTS. Εξάλλου, όλοι οι φορείς του βιομηχανικού τομέα και οι εκπρόσωποι των συμφερόντων των παραγωγών και των επιχειρηματιών πρέπει να μετέχουν πλήρως στην εφαρμογή του ρυθμιστικού πλαισίου, προκειμένου να περιορίζονται τα προβλήματα που συνδέονται με τα πνευματικά δικαιώματα.
ΓΡΑΠΤΗ ΕΡΩΤΗΣΗ E-1101/98

υποβολή: Daniela Raschhofer (NI) προς την Επιτροπή

(8 Απριλίου 1998)

Θέμα: Ενισχύσεις εφημερίδων

Είναι γνωστό ότι η Ευρωπαϊκή Επιτροπή έχει ενστερνιστεί την προβολή της πολιτικής της προς τα έξω και για το λόγο αυτό καταβάλλει μεγάλες προσπάθειες στον τομέα των μέσων ενημέρωσης. Αυτή την στιγμή δημοσιεύονται στις εφημερίδες της Αυστρίας άρθρα που έχουν στο επίκεντρό τους το ευρωπαϊκό θέμα της διεύρυνσης προς Ανατολάς. Τα άρθρα αυτά περιέχουν την αναφορά ότι δημοσιεύονται με ειδική ενίσχυση του Γραφείου της Ευρωπαϊκής Επιτροπής στην Αυστρία.

1. Ποιά είναι η μορφή αυτής της "ενίσχυσης";

2. Εάν πρόκειται για χρηματοδοτική ενίσχυση, σε τί ύψος ανέρχεται;

3. Ποιά είναι τα άρθρα ή ποιά είναι τα θέματα για τα οποία παρέχεται η ενίσχυση;

4. Ποιά κριτήρια πρέπει να πληρούν αυτά τα άρθρα προκειμένου να λάβουν ενίσχυση από την Επιτροπή;

5. Αποτελεί η ενίσχυση αυτή αυστριακή ιδιαιτερότητα ή ισχύει τούτο, με παρόμοιες ενισχύσεις, σε όλα τα κράτη μέλη της ΕΕ;

6. Εάν ναι, σε τί ύψος ανέρχεται η ενίσχυση αυτή για τα επί μέρους κράτη μέλη και τις εφημερίδες τους;

7. Πώς γίνεται η επιλογή όσον αφορά τα επί μέρους μέσα ενημέρωσης;

8. Ασκεί η Επιτροπή επιρροή για τα θεματικά επίκεντρα των δημοσιευμάτων;

Απάντηση του κ. Oreja εξ ονόματος της Επιτροπής

(25 Ιουνίου 1998)

Η αντιπροσωπεία της Επιτροπής στην Αυστρία ενίσχυσε τη δημοσίευση μιας σειράς άρθρων, με θέμα τη διεύρυνση της Κοινότητας, στην αυστριακή εφημερίδα Der Standard, μια υψηλής ποιότητας ημερήσια εφημερίδα για τους διαμορφωτές της κοινής γνώμης.

Η σειρά περιελάμβανε δέκα πλήρεις σελίδες συν δύο συνεντεύξεις ενός Μέλους της Επιτροπής και μία συνέντευξη του διευθυντή της αντιπροσωπείας της Επιτροπής στην Αυστρία.

Η ενίσχυση συνίστατο σε χρηματική συνεισφορά ύψους 660.000 ATS (συμπεριλαμβανομένου του φόρου διαφήμισης και του ΦΠΑ). Η συνεισφορά αυτή αναλογεί στο 50 % του συνολικού κόστους για τη δημοσίευση της σειράς στην εν λόγω εφημερίδα.

Η αντιπροσωπεία ενίσχυσε τη δημοσίευση της σειράς συμβάλλοντας στη συζήτηση που διεξάγεται στην Αυστρία όσον αφορά τη διεύρυνση της Κοινότητας. Αυτός ο τομέας πολιτικής είναι μεταξύ των πιο σημαντικών δραστηριοτήτων επικοινωνίας της Επιτροπής για αυτό το έτος. Η εφημερίδα Der Standard επιλέχθηκε, διότι είναι ένα από τα ιδανικότερα μέσα προσέγγισης των διαμορφωτών της κοινής γνώμης σε αυτό το κράτος μέλος.

Το θέμα της σειράς αποφασίστηκε από κοινού μεταξύ της εν λόγω εφημερίδας και της αντιπροσωπείας της Επιτροπής στην Αυστρία. Τα άρθρα συντάχθηκαν με αποκλειστική ευθύνη της εφημερίδας.
ΓΡΑΠΤΗ ΕΡΩΤΗΣΗ E-1634/98

υποβολή: Amedeo Amadeo (NI) προς την Επιτροπή

(29 Μαΐου 1998)

Θέμα: Κινητές και ασύρματες επικοινωνίες

Σε σχέση με το έγγρ. COM(97)217 τελ. και έγγρ. COM(97)513 τελ., απευθύνουμε στην Επιτροπή τις ακόλουθες ερωτήσεις:

1. Είναι η κατάλληλη στιγμή για να καθορίσουμε μια στρατηγική για την εισαγωγή του UMTS ή ένα ρυθμιστικό πλαίσιο για τον τομέα αυτό θα ήταν πρώιμο;

2. Υπάρχει στην Ευρώπη συμφωνία όσον αφορά την έννοια των UMTS ή των κινητών επικοινωνιών τρίτης γενεάς; Θα πρόκειται για μια ενιαία τεχνολογία νέου τύπου ή για πολλαπλές λύσεις με συνδυασμένη λειτουργία που θα βασίζονται σε διαφορετικές τεχνολογίες;

3. Ποιοί θα έπρεπε να είναι οι αντίστοιχοι ρόλοι του ιδιωτικού τομέα και των δημοσίων αρχών στην μετάβαση προς τις UMTS;

4. Ποιά είναι η ενδεχόμενη επίπτωση των UMTS στην ευρωπαϊκή βιομηχανία;

5. Πώς θα προστατεύσουμε τα κοινωνικά και συλλογικά συμφέροντα υπό την ευρεία έννοια στη διαδικασία ανάπτυξης της "κοινωνίας της ασύρματης επικοινωνίας";
ΓΡΑΠΤΗ ΕΡΩΤΗΣΗ E-1512/98

υποβολή: Roberta Angelilli (NI) προς την Επιτροπή

(13 Μαΐου 1998)

Θέμα: Αρχαιολογικά ερείπια στην περιοχή Portuense της Ρώμης

Από δημοσιεύματα των τοπικών εφημερίδων πληροφορηθήκαμε ότι, στην περιοχή Portuense της Ρώμης, μια ιδιωτική επιχείριση, χωρίς να διαθέτει οποιαδήποτε άδεια πέραν μιας άδειας που εξέδωσαν οι διοικητικές υπηρεσίες της Επαρχίας Ρώμης για "προσωρινή αμαξιτή πρόσβαση που θα εξυπηρετεί το εργοτάξιο", ξεκίνησε την κατασκευή κανονικής οδού σε έδαφος δημοτικής ιδιοκτησίας, σε μία περιοχή όπου έχουν ήδη σημειωθεί πάμπολλα επεισόδια αυθαιρεσίας. Πρόσφατα, στην περιοχή αυτή, και συγκεκριμένα κατά τις εργασίες εκσκαφής της οδού, ήλθαν στο φως πολύτιμα αρχαία ψηφιδωτά και ακόμη, σύμφωνα με μαρτυρίες, μια αρχαία σαρκοφάγος και τα καταχωνιασμένα ερείπια του υδραγωγείου του Κλαυδίου.

Τα πολύτιμα αυτά ευρήματα φαίνεται ότι αποκρύφτηκαν αμέσως και, κατά μεγάλο μέρος, φυγαδεύτηκαν.

Μπορεί η Επιτροπή να μου πει:

1. Εάν δεν θεωρεί σκόπιμο να ζητήσει από τις ιταλικές αρχές να παρέμβουν με στόχο να αποτρέψουν μια σοβαρή καταστροφή σημαντικών αρχαιολογικών μαρτυριών.

2. Εάν υπάρχουν ειδικές οδηγίες για την προστασία της αρχιτεκτονικής κληρονομιάς και εάν η Ιταλία έχει ενσωματώσει πλήρως τις υποδείξεις τους.

3. Εάν υπάρχουν έγγραφα και μελέτες της Επιτροπής για το θέμα αυτό.

4. Να εκφέρει γενική άποψη για το όλο θέμα.

Απάντηση του κ. Oreja εξ ονόματος της Επιτροπής

(13 Ιουλίου 1998)

Δεν υπάρχει κοινοτική οδηγία για την προστασία της αρχαιολογικής κληρονομιάς και, κατά συνέπεια, στην παρούσα περίπτωση μία απευθείας παρέμβαση της Επιτροπής δεν θα είχε νομική βάση. Πράγματι, η προστασία των πολιτιστικών αγαθών είναι ένα θέμα που υπάγεται στην άμεση αρμοδιότητα των εθνικών ή περιφερειακών αρχών των κρατών μελών.

Στο παρελθόν, η Επιτροπή στήριξε σχέδια που, μεταξύ άλλων, είχαν ως αντικείμενο δραστηριότητες σχετικές με την αρχαιολογία. Σήμερα, τέτοιου είδους πρωτοβουλίες υποστηρίζονται στο πλαίσιο του προγράμματος Raphael. Πάντως, καμία από αυτές δεν είχε σχέση με την περίπτωση που αναφέρει το αξιότιμο μέλος του Κοινοβουλίου.

Εκφράζοντας τη λύπη της για τα γεγονότα αυτά, η Επιτροπή επιθυμεί την ακριβή εφαρμογή της ιταλικής νομοθεσίας που, με το νόμο 1089 της 1ης Ιουνίου 1939, προστατεύει εδώ και πάνω από εξήντα χρόνια την πολύτιμη πολιτιστική κληρονομιά της χερσονήσου.
ΓΡΑΠΤΗ ΕΡΩΤΗΣΗ E-1087/98

υποβολή: Klaus Lukas (NI) προς την Επιτροπή

(7 Απριλίου 1998)

Θέμα: Οικιακή εργασία χωρίς αμοιβή

Εκπονούνται σήμερα από τα κράτη μέλη της Ευρωπαϊκής Ένωσης προτάσεις για τη στατιστική καταγραφή της μαύρης εργασίας. Στο πλαίσιο αυτό όμως συζητούνται επίσης θέματα, όπως είναι π.χ. η συμπερίληψη ή όχι της οικιακής εργασίας χωρίς αμοιβή στο ακαθάριστο εθνικό προϊόν.

Καλείται σχετικά η Επιτροπή να απαντήσει στα ακόλουθα ερωτήματα:

1. Θα οδηγούσε η συμπερίληψη της οικιακής εργασίας χωρίς αμοιβή στο ακαθάριστο εθνικό προϊόν των κρατών μελών σε αύξηση του εν λόγω προϊόντος τους;

2. Εάν ναι, σε ποιό βαθμό; Εάν όχι γιατί όχι;

3. Δεδομένου ότι τα έσοδα από το φόρο προστιθέμενης αξίας, τους δασμούς και τις γεωργικές δαπάνες δεν επαρκούν πλέον για τη χρηματοδότηση των δαπανών της Ευρωπαϊκής Ένωσης, χρηματοδοτείται ολοένα και μεγαλύτερο μερίδιο των εισφορών των κρατών μελών από το μερίδιο του ακαθάριστου εθνικού προϊόντος. Μπορεί να εκληφθεί ως δεδομένο ότι, εάν συμπεριληφθεί στο ακαθάριστο εθνικό προϊόν των κρατών μελών η οικιακή εργασία χωρίς αμοιβή, θα αυξηθούν οι εισφορές των κρατών μελών για τη χρηματοδότηση της Ευρωπαϊκής Ένωσης;

4. Εάν ναι, σε ποιό βαθμό θα αυξηθούν οι εν λόγω εισφορές; Εάν όχι, γιατί όχι;

5. Ποιές θα ήταν οι αντίστοιχες συνέπειες για τον προϋπολογισμό της Ευρωπαϊκής Ένωσης;

Απάντηση του κ. de Silguy εξ ονόματος της Επιτροπής

(2 Ιουνίου 1998)

Ο συνυπολογισμός στο κεντρικό σύστημα εθνικών λογαριασμών της παραγωγής άμισθων οικιακών υπηρεσιών από τα νοικοκυριά θα συντελούσε στην αύξηση του ακαθάριστου εθνικού προϊόντος (ΑΕΠ). Όμως, τόσο το ΕΣΛ 79(1) (δεύτερη έκδοση) όσο και το ΕΣΛ 95 κανονισμός (ΕΚ) 2223/96 του Συμβουλίου της 25ης Ιουνίου 1996 περί του ευρωπαϊκού συστήματος εθνικών και περιφερειακών λογαριασμών της Κοινότητας(2), που είναι τα δύο συστήματα τα οποία χρησιμοποιούνται για την κατάρτιση των εθνικών λογαριασμών στην Κοινότητα, αποκλείουν από την παραγωγή και, κατά συνέπεια, από το ΑΕΠ την παραγωγή οικιακών και προσωπικών υπηρεσιών που παράγονται και καταναλώνονται μέσα στο νοικοκυριό (με εξαίρεση την απασχόληση αμειβόμενου οικιακού προσωπικού και την οικιστική υπηρεσία από τη διαμονή σε ιδιόκτητη κατοικία) (ΕΣΛ 79 272, 312, 318 και ΕΣΛ 95 3.09). Το αναθεωρημένο σύστημα εθνικών λογαριασμών 1993 (ΕΣΛ 1993)(3), το οποίο παρέχει κατευθυντήριες οδηγίες σε παγκόσμια κλίμακα για την κατάρτιση των εθνικών λογαριασμών, αποκλείει επίσης τις άμισθες προσωπικές και οικιακές υπηρεσίες που παράγονται για ίδια κατανάλωση μέσα στα νοικοκυριά από το όριο παραγωγής που χρησιμοποιείται στο σύστημα (ΕΣΛ 93 6.19, 6.23).

Υπό τις συνθήκες αυτές, τόσο στην Κοινότητα όσο και παγκοσμίως δεν υπάρχουν επίσημες πληροφορίες βάσει των οποίων θα μπορούσε να δοθεί απάντηση στα σημεία 2, 3, 4 και 5 της γραπτής ερώτησης του αξιότιμου μέλους του Κοινοβουλίου.

(1) Ευρωπαϊκό Σύστημα Ολοκληρωμένων Οικονομικών Λογαριασμών.

(2) ΕΕ L 310 της 30.11.1996.

(3) Σύστημα εθνικών λογαριασμών 1993. Επιτροπή των ΕΚ, ΔΝΤ, ΟΟΣΑ, ΟΗΕ, Παγκόσμια Τράπεζα. 1993.
ΓΡΑΠΤΗ ΕΡΩΤΗΣΗ E-1640/98

υποβολή: Cristiana Muscardini (NI) προς την Επιτροπή

(29 Μαΐου 1998)

Θέμα: Ραδιοτηλεοπτική κρυπρογράφηση της RAI

Η Ευρωπαϊκή Ένωση, βάσει του άρθρου ΣΤ, παρ. 2 της Συνθήκης, σέβεται τα βασικά δικαιώματα που εξασφαλίζει η Ευρωπαϊκή Σύμβαση Δικαιωμάτων του Ανθρώπου και των θεμελιωδών ελευθεριών, ως βασικές αρχές του κοινοτικού δικαίου.

Όσον αφορά τις δημόσιες ραδιοτηλεοπτικές υπηρεσίες, τα κράτη μέλη πρέπει να λάβουν τα αναγκαία μέτρα προκειμένου να προστατεύσουν το δικαίωμα στην ενημέρωση και να εγγυηθούν την πρόσβαση του πολίτη στις εκπομπές εθνικών και διεθνών γεγονότων μεγάλης σημασίας, όπως είναι οι Ολυμπιακοί Αγώνες, το Παγκόσμιο Κύπελο και το Ευρωπαϊκό Πρωτάθλημα Ποδοσφαίρου, με μέτρα που θα είναι συμβατά με το κοινοτικό δίκαιο, προκειμένου να ρυθμίζεται η μετάδοση.

Λαμβάνοντας μεταξύ άλλων υπόψη ότι η Ένωση πρέπει να διατηρήσει τις πολιτιστικές πτυχές της δράσης της που προβλέπονται από το άρθρο 128, παρ. 4 της Συνθήκης, λαμβάνοντας υπόψη ότι η δημόσια υπηρεσία εντάσσεται στο πλαίσιο της τηλεόρασης "ελεύθερης πρόσβασης" και όλα τα μέτρα που περιορίζουν την πρόσληψη και/ή την αναμετάδοση τηλεοπτικών προγραμμάτων ρυθμίζονται από την οδηγία 89/552/ΕΟΚ(1) που τροποποιήθηκε από την οδηγία 97/36/ΕΟΚ(2); η μη τήρηση αυτής της οδηγίας συνεπάγεται την παραβίαση του κοινοτικού δικαίου,

Θα μπορούσε η Επιτροπή να ελέγξει αν η RAI, η οποία είναι δημόσια ιταλική υπηρεσία, τηρεί το άρθρο 2, παρ. 1 και 2, το άρθρο 2Α, παρ. 1, το άρθρο 3Α, παρ. 1, το άρθρο 11, παρ. 1, το άρθρο 18, το άρθρο 22Α; Ζητεί δε επιπλέον από την Επιτροπή να παρέμβει προκειμένου να θέσει τέρμα στην τρέχουσα πρακτική της συστηματικής κρυπτογράφησης εκ μέρους της RAI των προγραμμάτων που προορίζονται για το εξωτερικό.

Απάντηση του κ. Oreja εξ ονόματος της Επιτροπής

(20 Ιουλίου 1998)

Κατά το άρθρο 3 της οδηγίας 89/552/ΕΟΚ (όπως τροποποιήθηκε από την οδηγία 97/36/ΕΚ) που ονομάζεται "Τηλεόραση χωρίς σύνορα" ο έλεγχος της τήρησης, κατά τη ραδιοτηλεοπτική μετάδοση, των κανόνων της οδηγίας (συμπεριλαμβανομένων των κανόνων που αναφέρονται στην ερώτηση του Αξιότιμου Μέλους του Κοινοβουλίου) εναπόκειται, κατ' αρχήν, στο αρμόδιο κράτος. Στην Επιτροπή εναπόκειται, δυνάμει του άρθρου 155 της συνθήκης ΕΚ, να ελέγξει, αφ' ενός μεν την ορθή μεταφορά των κανόνων του κοινοτικού δικαίου στο εθνικό δίκαιο (εν προκειμένω της οδηγίας "Τηλεόραση χωρίς σύνορα") αφέτέρου δε, την ορθή εφαρμογή τους. Ως εκ τούτου, η Επιτροπή μπορεί να εξετάζει προσεκτικά κάθε μήνυση που θα της υποβάλλεται. Στην εν λόγω περίπτωση δεν υποβλήθηκε καμία μήνυση.

Εξάλλου, η Επιτροπή δεν διαθέτει νομικά μέσα για να εμποδίσει τη μετάδοση, στο εξωτερικό, ορισμένων προγραμμάτων της RAI σε κρυπτογραφημένη μορφή. Αυτό διέπεται από συμβατικές διευθετήσεις ανάμεσα στον ραδιοτηλεοπτικό μεταδότη και τους δικαιούχους.

(1) ΕΕ L 298 της 17.10.1989, σελ. 23.

(2) ΕΕ L 202 της 30.7.1997, σελ. 60.